钦定古今图书集成/明伦汇编/氏族典/第017卷 > 顾炎武日知录 > 《取妻不取同姓》
## 钦定古今图书集成/明伦汇编/氏族典/第017卷 > 顾炎武日知录 > 《取妻不取同姓》

“姓”之为言生也，

《左传昭四年》：问其姓，对曰：“余子长矣。”

《诗》曰：“振振公姓，天地之化”，专则不生，两则生。故叔詹
言“男女同姓，其生不蕃。”

《晋语》曰：“同姓不婚，惧不殖也。”

而子产之告叔向云：“内官不及同姓，美先尽矣，则相
生疾。”晋司空季子之告公子曰：“异德合姓。”郑史伯之
对桓公曰：“先王聘后于异姓，务和同也。声无一听，物
无一文。”是知礼不娶同姓者，非但防嫌，亦以戒独也。
故《曲礼》纳女于天子曰“备百姓。”

《吴语》：“句践请一介嫡女，执箕帚，以晐姓于王宫。”

而《郊特牲》注云：“百官，公卿以下也。百姓。王之亲也。”

吕刑官《百族姓传》：族，同族，姓异姓。

《易》曰：“男女眹而其志通也。”是以王御不参一族。其所
以合阴阳之化，而助嗣续之功者微矣。

古人以异姓为婚姻之称。《大戴礼·南宫縚》：“夫子信其
仁，以为异姓。”谓以兄之子妻之也。《周礼司仪》：“时揖异
姓。”郑氏注引此。

姓之所从来，本于五帝。五帝之得姓，本于五行，则有
相配相生之理。故《传》言“有妫之后，将育于姜。”又曰：“姬
姞耦，其生必蕃。”而后世五音族姓之说，自此始矣。晋
嵇康论曰：“五行有相生，故同姓不婚。”

《旧唐书》吕才《序宅经》谓五姓之说，本无所出，惟《堪舆经》黄帝对于天老，乃有五姓之言。今考《汉书王莽传》，“卜者王况谓李焉，君姓李。李者，征。征，火也。” 后汉苏竟与刘龚书：“五七之家，三十五姓，彭奉延氏不得与焉。” 李云：“上书高祖受命，至今三百六十四岁。君期一周，当有黄精代见，姓陈、项、虞、田、许氏，不可令此人居太尉、太傅典兵之官。” 五姓之说，始见于此。盖与谶记之文同起于哀平之际。而《京房传》：房本姓李，推律自定为京氏。《白虎通》曰：“古者圣人吹律定姓，以记其族。” 《尔雅翼》曰：“古者司商协名姓，人始生，吹律合之，定其姓名。” 《易是类谋》曰：黄帝吹律定姓。《论衡》言：孔子吹律，自知殷宋大夫子氏之世。则古人以律推姓，亦必有法。《潜夫论》言：“凡姓之有音也，必随其本生祖所出也。太皞木精，承岁星而王，夫其子孙咸当为角。神农火精，承荧惑而王，夫其子孙咸当为征。黄帝土精，承填而王，夫其子孙咸当为宫。少昊金精，承太白而王，夫其子孙咸当为商。颛顼水精，承辰而王，夫其子孙咸当为羽。虽号百变，音形” 不易。此则五姓所以分属五音之说，与春秋裨灶、史赵、史伯诸人之论大抵相同，不可谓其无本。宋时犹尚五音之说，《云麓漫钞》言永安诸陵，皆东南地穹，西北地垂，东南有山，西北无山。角音所利如此。

春秋时最重族姓，至七国时则绝无一语及之者，正
犹唐人最重谱牒，而五代以后则荡然无存，人亦不
复问此。百馀年间，世变风移，可为长叹也已。